Twee liggame in ŉ straat in Pretoria aangetrefArgieffoto Die polisie in Pretoria ondersoek twee sake van moord ná verbygangers Dinsdagoggend op twee liggame in die noorde van Pretoria afgekom het. Kaptein Kay Makhubele, woordvoerder van die polisie, het aan Maroela Media gesê die liggame is in Piet-my-Vrou-straat in Honingnestkrans gevind. Makhubele het gesê dit wil voorkom asof die twee liggame, die van ŉ man en ŉ vrou, aan die kant van die pad agtergelaat is. Die polisie is in hierdie stadium nog onseker of die man en vrou verwant is. “Die verbygangers het die polisie omstreeks 09:00 van dié vonds in kennis gestel,” het Makhubele gesê. Volgens hom het die oorledenes veelvuldige oop wonde aan hul bolywe gehad. Twee sake van moord word ondersoek.